
REFERAT

privind aprobarea Caietului de sarcini a autorizaţiei pentru activitatea de dispecerat taxi şi a modelului de autorizaţie de dispecerat taxi 

Potrivit art. 15 alin. (1) din Legea nr. 38/2003 privind transportul în regim de taxi şi în regim de închiriere, modificată şi completată, activitatea de dispecerat taxi poate fi executată numai pe raza localităţii de autorizare de către orice persoană juridică, autorizată de autoritatea de autorizare, în condiţiile legii.

Regulamentul  pentru organizarea şi executarea serviciului public de transport în regim de taxi pe teritoriul municipiului Timişoara aprobat prin HCL nr. 101/2009, la art. 16 alin. (1) stipulează: ,,pe teritoriul municipiului Timişoara serviciile de dispecerat sunt obligatorii pentru toate taxiurile transportatorilor autorizaţi şi nu se pot executa decât de dispecerate taxi autorizate de Autoritatea de Autorizare a Primăriei Municipiului Timişoara, în condiţiile în care se asigură posibilitatea clientului de a apela la aceste servicii prin comenzi telefonice sau prin alte mijloace, realizate prin intermediul dispeceratelor taxi.”

Având în vedere art. 8 alin (2) lit. h) din Legea nr. 51/2006 a serviciilor comunitare de utilităţi publice, care stipulează faptul că în exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente;


Ţinând cont de cele prezentate, precum şi de faptul că modalităţile şi condiţiile de efectuare a activităţii de dispecerat taxi au fost aprobate prin HCL 101/2009, propunem spre aprobare Caietul de sarcini a autorizaţiei pentru activitatea de dispecerat taxi, conform Anexei 1, şi modelul autorizaţiei de dispecerat taxi, conform Anexei 2. Autorizaţia de dispecerat taxi va avea următoarele caracteristici:

· Fondul de culoare albastru;

· Textul de culoare neagră;

· Element de siguranţă (semnătură, stampilă P.M.T. şi timbru de securitate).

